Uverejnenie žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013

(2020/C 196/09)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU

„RIBEIRO“

PDO-ES-A1123-AM03

Dátum žiadosti: 17. 8. 2017

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Zavedenie novej kategórie vinárskych výrobkov (akostné šumivé vína)

Opis a dôvody

Bola pridaná nová kategória vín: akostné šumivé vína [nariadenie (EÚ) č. 1308/2013 príloha VII časť II kategória 5]

Táto zmena si vyžaduje zmeniť oddiel 2 špecifikácie výrobku a bod 2.3 jednotného dokumentu. Okrem toho sa zmena nepriamo týka oddielov 3, 7 a 8.b.2 špecifikácie. V jednotnom dokumente sa zmeny týkajú týchto bodov: 4 (Opis vín), 5.a. (Osobitné enologické postupy), 8 (Súvislosť) a 9 (Dodatočné ustanovenia týkajúce sa označovania).

Tieto vína musia byť vyrobené tradičným postupom výlučne z hlavných odrôd bieleho alebo modrého hrozna, čiže z pôvodných odrôd, ktoré dodávajú vínu osobitý charakter.

Táto zmena nastáva v dôsledku výrobnej tradície vín z tejto oblasti, ako aj vysokej kvality šumivých vín, ktoré sa v súčasnosti vyrábajú, Výroba šumivých vín sa začala v 20. rokoch 20. storočia v oblasti Ribeiro, pričom viacerí výrobcovia pokračovali v tradícii až do konca dvadsiateho storočia. Postupom času výroba značne poklesla. Výroba sa obmedzila a vína sa podávali príležitostne, najmä ako zaujímavosť, dar či prejav úcty pre dôležitých návštevníkov. V posledných rokoch sa však výroba obnovila. Stalo sa to vďaka pozitívnym skúsenostiam z minulosti a vďaka trhu so stále náročnejšími spotrebiteľmi, ktorí túžia po nových zážitkoch a sú ochotní zaplatiť za exkluzívny a pomerne drahý výrobok. Skúsenosti z minulosti ukázali, že z hlavných odrôd viniča tohto označenia pôvodu sa, pri využití tradičného postupu pre šumivé vína, vyrábajú vysokokvalitné vína.

2.2. Zmena opisu vín

Opis a dôvody

V rámci kategórie 1 (vína) sa v novej špecifikácii stanovujú rozdiely na základe odrôd používaných vo výrobe. Z tohto dôvodu sa výraz „Castes“ bude používať pre biele a červené vína vyrobené výhradne zo špecifického hrozna, ktoré sa považuje za hlavnú odrodu. Všetky takéto odrody sú pôvodné a do veľkej miery prispôsobené prírodným podmienkam regiónu. Ide o tieto odrody: Caiño tinto, Caiño bravo, Caiño longo, Ferrón, Sousón, Mencía, Brancellao, Treixadura, Torrontés, Godello, Lado, Caiño blanco, Loureira a Albariño. Biele a červené vína, ktoré zreli v drevených sudoch, sa takisto označia na trhu výrazom „Barrica“.

Preto je potrebné zmeniť opis s ohľadom na analytické aj organoleptické vlastnosti, aby sa tak zahrnuli charakteristiky, ktoré odlišujú vína označené uvedenými výrazmi od ostatných vín.

Zmena sa vzťahuje najmä na oddiel 2 špecifikácie výrobku a bod 2.4 (Opis vín) jednotného dokumentu. Nepriamo sa táto zmena vzťahuje aj na oddiely 3, 7 a 8.b.2 špecifikácie a body 5.a. (Osobitné enologické postupy) a 9 (Dodatočné ustanovenia týkajúce sa označovania) jednotného dokumentu.

Dôvod zmeny spočíva v potrebe poskytnúť spotrebiteľom informácie, ktoré im umožnia lepšie sa pri kúpe rozhodnúť. Tieto informácie spotrebiteľom pomôžu rozlíšiť vína s charakteristickými vlastnosťami, pretože boli vyrobené z odrôd viniča, ktoré sa v danej oblasti najlepšie prispôsobili, ako je to v prípade vín Ribeiro Castes, alebo pretože zreli v drevených sudoch, ako v prípade vín Ribeiro Barrica.

Okrem toho dochádza k malej zmene organoleptického opisu s cieľom vyhnúť sa odkazom na pocitové faktory a používať objektívnejšie deskriptory. To isté sa vzťahuje na analytické hodnoty bielych a červených vín, ktoré nie sú označené výrazmi „Castes“ alebo „Barrica“, a vín s označením „Ribeiro Tostado“. V prípade bielych aj červených vín sa zvýšil minimálny obsah alkoholu (celkový a skutočný). Maximálna celková kyslosť sa v prípade bielych vín zvýšila, zatiaľ čo minimálna celková kyslosť sa v prípade červených vín znížila. Čo sa týka vín Ribeiro Tostado, zvýšil sa celkový prirodzený obsah alkoholu a minimálny celkový obsah cukrov.

Zmeny uvedené v predchádzajúcom odseku sa týkajú iba oddielu 2 špecifikácie výrobku a bodu 4 (Opis vín) jednotného dokumentu. Tieto zmeny sú opodstatnené údajmi z ochutnávok a z analytických testov vykonaných v posledných rokoch.

2.3. Zmeny vo vinárskych výrobných postupoch (pestovateľské postupy): hustota výsadby

Opis a dôvody

Oddiel 3. a špecifikácie a bod 5.a. (Pestovateľské postupy) jednotného dokumentu boli zmenené.

Minimálna hustota výsadby viniča sa stanovila na 3 000 krov na hektár. Nový údaj nahrádza ustanovenie v súčasnej špecifikácii, ktorá stanovuje maximálnu hustotu výsadby na 7 000 krov na hektár.

Túto zmenu zapríčinila existujúca tradícia husto vysadených viníc v tejto vinohradníckej oblasti. Nariadenia z roku 1976 stanovili vyššie uvedený maximálny limit 7 000 krov na hektár, ktorý sa v predchádzajúcich nariadeniach z roku 1957 nespomínal. Zmena sa uskutočnila v roku 1976, pretože bolo výhodné stanoviť maximálny limit s cieľom zlepšiť kvalitu vín a tiež uľahčiť mechanizáciu vo viniciach.

Dnes je známe, že správne monitorovanie kapacity vinárskej výroby a úrovne hustoty výsadby viniča presahujúce 7 000 krov na hektár môžu viesť k výrobe vysokokvalitných vín. Nová špecifikácia zahŕňa výrazné zníženie výnosov vína na hektár, čiže táto zmena neohrozí kvalitu vína.

2.4. Zmeny vo vinárskych výrobných postupoch (pestovateľské postupy): podrobnejšie nariadenie týkajúce sa rezov a spôsobov vedenia viniča

Opis a dôvody

Oddiel 3. a špecifikácie a bod 5.a. (Pestovateľské postupy) jednotného dokumentu boli zmenené.

Dokument obsahuje podrobnejší opis povolených rezov a spôsobov vedenia viniča. Konkrétne pôjde o rezy typu kordón a Gobelet a Guyotov rez. Na vedenie viniča sa používajú špaliere a kolíky. Súčasné znenie dokumentu uvádza iba, že „[rez] sa bude vykonávať na čapíky a ťažne alebo ponechaním vhodného počtu čapíkov, pričom vedenie viniča sa bude vykonávať s použitím drôtu alebo ťažňov.“

Zmena tohto ustanovenia je potrebná, pretože súčasné znenie špecifikácie je veľmi nejednoznačné a nepresné, čo by mohlo viesť k veľmi odlišným typom. Cieľom zmeny je zahrnúť iba skutočne používané rezy, pričom niektoré sa používali už niekoľko rokov, zatiaľ čo iné sa začali používať len nedávno.

Kordónový rez sa uvádza napriek tomu, že nie je tradičným rezom v oblasti s označením pôvodu Ribeiro. Tento rez bol zavedený z viacerých dôvodov vrátane tých nasledujúcich. Rez sa jednoducho realizuje. Hroznu prospieva rozmiestnenie výhonkov a listov. Tento rez takisto umožňuje monitorovanie výnosov výroby, pričom vypestované hrozno dosahuje vysokú kvalitu. Z týchto dôvodov bolo vhodné zahrnúť tento rez medzi spôsoby povolené pre vína s týmto označením pôvodu.

Rez typu Gobelet má spomedzi známych rezov v oblasti Ribeiro najdlhšiu tradíciu, pričom v niektorých vinohradoch sa stále používa. Pri tomto reze sa na viniči ponecháva vhodný počet čapíkov a príležitostne aj ťažňov. Kolíky podporujú kordóny a kmene pri mladších kroch. Navyše, keď sa do viníc prvýkrát zaviedli spôsoby vedenia s drôtom, začal sa používať systém Guyot. Tieto informácie sa teraz explicitne uvádzajú v novej špecifikácii.

2.5. Zmeny vo vinárskych výrobných postupoch: maximálne výnosy

Opis a dôvody

Výlisnosť vo výrobe vína a šumivého vína sa zvýšila zo súčasnej hodnoty 70 litrov na 74 litrov vína na 100 kg hrozna alebo 72 litrov v prípade vín Ribeiro Castes, Ribeiro Barrica či Ribeiro Espumoso. Pri hrozne, z ktorého sa vyrábajú biele vína Ribeiro Castes, Ribeiro Barrica a Ribeiro Espumoso, sa výnos z výroby na hektár naopak znížil zo súčasnej hodnoty 30 000 kg na 13 000 kg na hektár. Pri hrozne, z ktorého sa vyrábajú červené verzie uvedených vín, výnosy predstavujú teraz 12 000 kg na hektár. Pre všetky ostatné vína bol výnos z výroby hrozna stanovený na 19 000 kg na hektár. Výnosy z výroby hrozna pre vína Ribeiro Tostado zostávajú stanovené na 12 000 kg na hektár.

Celkovým výsledkom týchto zmien je výrazné zníženie výroby vína na hektár zo súčasných 210 hektolitrov na hektár na 140,60 až 86,40 hektolitrov na hektár v závislosti od druhu vína. Výlisnosť vín Ribeiro Tostado zostáva v nezmenenej hodnote 40 litrov na 100 kg úrody.

Tieto zmeny sa vzťahujú na oddiely 3.b, 5 a 8.b.1 špecifikácie a body 5.a. (Osobitné enologické postupy) a 5.b. (Maximálne výnosy) jednotného dokumentu.

Nárast výlisnosti je spôsobený tým, že moderná technológia používaná vo výrobe umožňuje väčšiu mieru výlisnosti bez toho, aby sa narušila kvalita vína.

Výnos z hrozna na hektár je v súčasnej špecifikácii stanovený na 30 000 kg. Ide o výnos uvedený v nariadeniach týkajúcich sa tohto označenie pôvodu schválených v roku 1976. Takýto vysoký výnos pochádza z iného obdobia a prístupu k pestovaniu vína, ktorý sa už neuplatňuje. V súčasnosti sa viac dbá na kvalitu než kvantitu. Účelom tohto významného zníženia výnosov je dosiahnuť vyššiu kvalitu surovín, a teda aj vín, na ktoré sa vzťahuje označenie pôvodu.

2.6. Zmeny vo vinárskych výrobných postupoch: vymedzenie osobitných enologických postupov pre šumivé vína a pre vína ribeiro castes, ribeiro barrica a ribeiro tostado.

Opis a dôvody

Zmenili sa oddiely 3.b, 3.c a 3d špecifikácie a bod 5. a jednotného dokumentu (Osobitné enologické postupy).

Zaviedla sa nová kategória vinárskeho výrobku – šumivé víno Ribeiro a v kategórii 1 boli definované nové druhy vína: Ribeiro Castes a Ribeiro Barrica. Z tohto dôvodu je potrebné vymedziť špeciálne podmienky ich výroby. Okrem toho sa spresnilo, že vína Ribeiro Tostado sú biele alebo červené a vyrábajú sa výlučne z hlavných odrôd.

Vína Ribeiro Castes musia byť vyrobené výlučne z hlavných odrôd. Vína Ribeiro Barrica sú červené alebo biele a počas celého výrobného procesu sa skladujú v sudoch s maximálnym objemom 600 litrov, pričom sa vyrábajú výlučne z hlavných odrôd viniča.

Okrem toho musia byť šumivé vína s označením „brut“ a „brut nature“ vyrobené iba z hlavných odrôd viniča a s použitím tradičného postupu.

Tieto zmeny vznikli v dôsledku potreby stanoviť konkrétne objektívne podmienky pre tieto vína, ktoré sa budú na trhu označovať iným spôsobom. Základným a spoločným znakom všetkých týchto vín je to, že sa vyrábajú výlučne z hrozna, ktoré sa radí medzi hlavné odrody. Všetky takéto odrody sa v tejto oblasti tradične pestujú. Z tohto hrozna sa vyrábajú vína, ktoré najlepšie vyjadrujú jedinečné vlastnosti vín z oblasti Ribeiro.

2.7. Zmeny vo vinárskych výrobných postupoch: zvýšenie minimálneho obsahu cukru hroznového muštu pre kategóriu tostados

Opis a dôvody

Zmenil sa oddiel 3.d špecifikácie a bod 5. a jednotného dokumentu (Osobitné enologické postupy).

Skúsenosti z posledných rokov, spolu s výsledkami pozorovania výroby vín Ribeiro Tostado naznačujú, že by bolo prospešné zvýšiť minimálny obsah cukru muštu vyrobeného zo zhrozienkovateného hrozna zo súčasnej hodnoty 300 gramov na 350 gramov na liter.

2.8. Klasifikácia odrôd na hlavné a doplnkové

Opis a dôvody

Zmenil sa oddiel 6 špecifikácie výrobku a bod 7 jednotného dokumentu.

Ide o jeden z hlavných prvkov zmeny špecifikácie. Zmena pozostáva z vytvorenia dvoch samostatných kategórií odrôd viniča, z ktorých sa môže vyrábať víno s označením pôvodu „Ribeiro“: hlavné a doplnkové odrody. Rozdiel medzi kategóriami spočíva predovšetkým v kvalite, za ktorú vína s týmto označením pôvodu vďačia týmto odrodám. Kvalita vína sa posudzuje podľa dvoch hlavných kritérií. Ide o čisto technickú kvalitu na jednej strane a potenciálnu rozmanitosť, ktorú výrobku prinášajú konkrétne odrody, na strane druhej. Hlavné odrody sú pôvodné, pričom sa vždy odporúčajú v rámci klasifikácie odrôd vypracovanej autonómnou oblasťou Galícia. Klasifikácia vypracovaná autonómnou oblasťou Galícia:

— Hlavné odrody: Modré odrody: Caíño tinto, Caíño bravo, Caíño longo, Ferrón, Sousón, Mencía a Brancellao Biele odrody: Treixadura, Torrontés, Godello, Lado, Caíño blanco, Loureira a Albariño

— Doplnkové odrody: Modré odrody: Garnacha tintorera a Tempranillo White: Palomino a Albillo Vína typu Castes a vína s označením Barrica sa musia vyrábať výlučne z hlavných odrôd, ako aj akostné šumivé vína a prírodné sladké vína (Tostado).

2.9. Zaradenie a odstránenie odrôd

Opis a dôvody

Zmenil sa oddiel 6 špecifikácie výrobku a bod 7 jednotného dokumentu.

Navrhuje sa pridať biele odrody Lado a Caíño blanco, obidve ako hlavné odrody, a odstrániť bielu odrodu Macabeo.

Vysvetlenie týchto zmien sa uvádza nižšie.

— Lado (pridané) Odrodu Lado odporúča autonómna oblasť Galícia v súlade so španielskymi právnymi predpismi. Ide o pôvodnú odrodu tejto zemepisnej oblasti, ktorá zahŕňa označenie pôvodu „Ribeiro“. Odroda je nepochybne na vzostupe a v tejto lokalite sa využíva častejšie ako v ktorejkoľvek inej výrobnej oblasti. Výborne sa prispôsobila miestnym poľnohospodárskym a klimatickým podmienkam, ako aj tradičným pestovateľským systémom tejto oblasti. Vína vďačia tejto odrode za kvalitu a rozmanitý charakter, z čoho vyplýva, že schválenie jej použitia bolo nevyhnutné.

— Caíño blanco (pridané) Odrodu Caíño blanco takisto odporúča autonómna oblasť Galícia v súlade so španielskymi právnymi predpismi. Do oblasti Ribeiro sa táto odroda zavádzala postupne niekoľko desaťročí, pričom pochádzala najmä z miest hraničiacich s oblasťou s označením pôvodu „Rías Baixas“, kde je už súčasťou nariadení. Vplyv tejto odrody bol spočiatku obmedzený, rovnako ako dopyt vinohradníkov a výrobcov. Preto sa nepovažovalo za potrebné zahrnúť túto odrodu do nariadení týkajúcich sa označenia pôvodu. Odroda sa však prispôsobila miestnym poľnohospodárskym a klimatickým podmienkam a tradičným systémom pestovania v tejto oblasti. Tieto okolnosti spoločne s pozitívnym dosahom na kvalitu vín pochádzajúcich z tejto odrody postupne viedli k tomu, že v sektore vznikol dopyt po zahrnutí tejto odrody do nariadení s cieľom umožniť vyrábať z tejto odrody vína chránené označením pôvodu „Ribeiro“.

— Macabeo (odstránené) Táto odroda sa uvádzala v nariadeniach pre oblasť s označením pôvodu „Ribeiro“ od prvej verzie dokumentu v roku 1957. Teraz je však zrejmé, že daná odroda nie je typická pre túto oblasť, ani vínam s chráneným označením pôvodu nie je prínosom pre kvalitu ani vlastnosti. Z tohto dôvodu navrhujeme odstránenie tejto odrody z výroby vín s označením pôvodu „Ribeiro“.

2.10. Nové opatrenia na zlepšenie kontroly

Opis a dôvody

Zmenil sa oddiel 8.b.3 špecifikácie. Uvedené nemá vplyv na jednotný dokument.

Registrované zariadenia musia byť nezávislé a nemôžu bezprostredne susediť s neregistrovanými zariadeniami, pričom ich môžu spájať iba verejné komunikácie. Navyše, všetko dodávanie a zasielanie vín sa musí mesačne oznamovať.

JEDNOTNÝ DOKUMENT

1. Názov výrobku

Ribeiro

2. Druh zemepisného označenia

Chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

15. Víno zo zhrozienkovateného hrozna

4. Opis vína (vín)

Ribeiro Castes a Ribeiro (biele)

Vzhľad

Vína sú priehľadné a v závislosti od ich veku a výrobného postupu sa vyznačujú odtieňmi od bledožltej k zlatej a tónmi od zelenej po zlatú.

Aromatické vlastnosti

Čisté a plné vône s niektorými z týchto deskriptorov: zrelé a čerstvé ovocie, kvety, med, aromatické byliny, rastliny a balzamy. Vína kategórie Castes sú komplexnejšie so stredne intenzívnou vôňou.

Charakteristická chuť

Svieža a vyvážená chuť s dokonalou a dlhotrvajúcou dochuťou. Vína kategórie Castes majú vyváženejšiu štruktúru, objem, chuť, extrakt a dochuť.

* Ak sa obmedzenia nestanovili, musia sa dodržiavať právne predpisy EÚ.

* Minimálny skutočný obsah alkoholu vín „Castes blancos“: 11 obj. %

* Pre vína, ktoré zreli v drevených sudoch dlhšie ako tri mesiace a ich vek nepresahuje jeden rok sa maximálny obsah prchavých kyselín stanovuje na 0,85 gramov na liter [14,17 miliekvivalentov na liter (meq/l)]. Ak takéto vína zreli viac ako rok, obsah prchavých kyselín sa stanovuje na 0,9 gramov na liter (15 meq/l), pričom s každým stupňom obsahu alkoholu nad 11 % objemu sa povolená hodnota zvyšuje o 0,06 gramov na liter (1 meq/l). V žiadnom prípade sa nesmú prekročiť obmedzenia stanovené v príslušných platných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 200

Ribeiro Castes a Ribeiro (červené)

Vzhľad

Vína sú priehľadné so stredne vysokou intenzitou sfarbenia, pričom sa v závislosti od ich veku a výrobnej metódy vyznačujú odtieňmi od fialovej po čerešňovo červenú a tónmi od fialovej po terakotovú.

Aromatické vlastnosti

Čisté a plné vône s niektorými z týchto deskriptorov: červené a tmavé ovocie, zrelé a čerstvé ovocie, kvety, aromatické byliny, mliečne výrobky, rastliny a balzamy. Vína kategórie Castes sú komplexnejšie so stredne intenzívnou vôňou.

Charakteristická chuť

Svieža a vyvážená chuť so stredne vysokou tanínovou štruktúrou a s dokonalou dlhotrvajúcou dochuťou. Vína kategórie Castes sa vyznačujú vyváženejšou tanínovou jemnosťou, objemom, chuťou, extraktom a dochuťou.

* Ak sa obmedzenia nestanovili, musia sa dodržiavať právne predpisy EÚ.

* Minimálny skutočný obsah alkoholu vín „Castes tintos“: 11 obj. %

* Pre vína, ktoré zreli v drevených sudoch dlhšie ako tri mesiace a ich vek nepresahuje jeden rok sa maximálny obsah prchavých kyselín stanovuje na 0,85 gramov na liter [14,17 miliekvivalentov na liter (meq/l)]. Ak takéto vína zreli viac ako rok, obsah prchavých kyselín sa stanovuje na 0,9 gramov na liter (15 meq/l), pričom s každým stupňom obsahu alkoholu nad 11 % objemu sa povolená hodnota zvyšuje o 0,06 gramov na liter (1 meq/l). V žiadnom prípade sa nesmú prekročiť obmedzenia stanovené v príslušných platných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 150

Ribeiro Barrica (biele)

Vzhľad

Vína sú priehľadné a v závislosti od ich veku a výrobného postupu sa vyznačujú odtieňmi od bledožltej k zlatej a tónmi od zelenej po zlatú.

Aromatické vlastnosti

Tieto aromaticky komplexné vína sa vyznačujú čistými a plnými vôňami s vyváženou drevitou aromatickou zložkou a stredne vysokou intenzitou, pričom obsahujú niektoré z týchto deskriptorov: zrelé ovocie, čerstvé ovocie, sušené ovocie, kvety, med, džem, aromatické byliny, rastliny, balzamy, korenie, vône opekania či pečenia.

Charakteristická chuť

Čerstvá, vyvážená, lahodná a intenzívna chuť s extraktom, vyváženou štruktúrou a objemom, ktorú sprevádza dokonalá dlhotrvajúca dochuť.

* Ak sa obmedzenia nestanovili, musia sa dodržiavať právne predpisy EÚ.

* Pre vína, ktoré zreli v drevených sudoch dlhšie ako tri mesiace a ich vek nepresahuje jeden rok sa maximálny obsah prchavých kyselín stanovuje na 0,85 gramov na liter [14,17 miliekvivalentov na liter (meq/l)]. Ak takéto vína zreli viac ako rok, obsah prchavých kyselín sa stanovuje na 0,9 gramov na liter (15 meq/l), pričom s každým stupňom obsahu alkoholu nad 11 % objemu sa povolená hodnota zvyšuje o 0,06 gramov na liter (1 meq/l). V žiadnom prípade sa nesmú prekročiť obmedzenia stanovené v príslušných platných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 200

Ribeiro Barrica (červené)

Vzhľad

Vína sú priehľadné so stredne vysokou intenzitou sfarbenia, pričom sa v závislosti od ich veku a výrobnej metódy vyznačujú odtieňmi od fialovej po čerešňovo červenú a tónmi od fialovej po terakotovú.

Aromatické vlastnosti

Tieto aromaticky komplexné vína sa vyznačujú čistými a plnými vôňami s vyváženou drevitou aromatickou zložkou a stredne vysokou intenzitou, pričom obsahujú niektoré z týchto deskriptorov: zrelé a čerstvé ovocie, tmavé ovocie, sušené ovocie, kvety, džem, aromatické byliny, rastliny, mliečne výrobky, balzamy, korenie, vône opekania či pečenia.

Charakteristická chuť

Čerstvá, vyvážená, lahodná a intenzívna chuť s extraktom, vyváženou štruktúrou a objemom, ktorú sprevádza dokonalá dlhotrvajúca dochuť.

* Ak sa obmedzenia nestanovili, musia sa dodržiavať právne predpisy EÚ.

* Pre vína, ktoré zreli v drevených sudoch dlhšie ako tri mesiace a ich vek nepresahuje jeden rok sa maximálny obsah prchavých kyselín stanovuje na 0,85 gramov na liter [14,17 miliekvivalentov na liter (meq/l)]. Ak takéto vína zreli viac ako rok, obsah prchavých kyselín sa stanovuje na 0,9 gramov na liter (15 meq/l), pričom s každým stupňom obsahu alkoholu nad 11 % objemu sa povolená hodnota zvyšuje o 0,06 gramov na liter (1 meq/l). V žiadnom prípade sa nesmú prekročiť obmedzenia stanovené v príslušných platných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 150

Ribeiro Espumoso (biele a ružové)

Vzhľad

Vína sú priehľadné s jemnými a stálymi bublinkami, pričom sa vyznačujú odtieňmi od žltej po zlatú (šumivé biele vína) a od malinovoružovej po oranžovoružovú (šumivé ružové vína). V závislosti od veku vín a ich výrobného postupu sú sfarbené tónmi od zelenej po zlatú (šumivé biele vína) a od fialovej po oranžovú (šumivé ružové vína).

Aromatické vlastnosti

Tieto aromaticky komplexné vína sa vyznačujú čistými a plnými vôňami a stredne vysokou intenzitou, pričom obsahujú niektoré z týchto deskriptorov: zrelé ovocie, čerstvé ovocie, sušené ovocie, kvasinky, strúhanka, pečivo, kvety, med, džem, aromatické byliny, rastliny, balzamy, korenie a vône opekania.

Charakteristická chuť

Čerstvá, vyvážená, intenzívna a lahodná chuť s extraktom, stredne vysokou štruktúrou a objemom, ktorú sprevádzajú jemné, pevné, príjemné, mäkké a krémové bublinky a dokonalá pretrvávajúca dochuť (stredná až dlhá).

* Ak sa obmedzenia nestanovili, musia sa dodržiavať právne predpisy EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10 Minimálna celková kyslosť 5 gramov na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 185

Ribeiro Tostado (biele a červené)

Vzhľad

Vína sú priehľadné s odtieňmi od jantárovožltej po mahagónovú a s tónmi od zlatej po gaštanovú. V červených vínach sa v závislosti od ich veku a výrobného postupu môžu vytvárať svetlejšie odtiene červenej.

Aromatické vlastnosti

Tieto aromaticky komplexné vína sa vyznačujú čistými a plnými vôňami a stredne vysokou intenzitou, pričom obsahujú niektoré z týchto deskriptorov: zrelé ovocie, hrozienka, kandizované ovocie, sušené ovocie, med, aromatické byliny, korenie, balzamy, vône opekania, praženia, pečenia či arómy tvrdého dreva.

Charakteristická chuť

Sladká, vyvážená a intenzívna chuť s jemnou sviežosťou, s vysokým obsahom alkoholu a olejnatým nádychom, pričom sa vyznačuje extraktom a veľmi lahodnou, dokonalou a dlhotrvajúcou intenzívnou dochuťou.

* Ak sa obmedzenia nestanovili, musia sa dodržiavať právne predpisy EÚ.

* Maximálny obsah síry: 200 mg/l pre červené a 250 mg/l pre biele vína.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 13 Minimálna celková kyslosť Maximálny obsah prchavých kyselín (v miliekvivalentoch na liter) 35 Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Osobitný enologický postup

— Biele a červené vína Výlisnosť vín vyrobených z hlavných odrôd viniča nesmie prekročiť 72 litrov vína na každých 100 kg hrozna: Ribeiro Castes, Ribeiro Barrica a Ribeiro Espumoso. V prípade ostatných vín sa hranica stanovuje na 74 litrov vína na každých 100 kg hrozna. Vína Ribeiro Castes musia byť vyrobené výlučne z hlavných odrôd. Vína s označením Ribeiro Barrica sú červené alebo biele a počas celého výrobného procesu sa skladujú v sudoch s maximálnym objemom 600 litrov, pričom sa vyrábajú výlučne z hlavných odrôd viniča.

— Šumivé vína Šumivé vína s označením „brut“ a „brut nature“ musia byť vyrobené iba z hlavných odrôd viniča a s použitím tradičnej metódy.

— Tostado Vyrába sa výlučne z hlavných modrých alebo bielych odrôd. Výrobný proces pozostáva z prirodzeného sušenia hrozna na zakrytých miestach s vhodnými podmienkami, ktoré umožňujú správne sušenie prostredníctvom prirodzeného vetrania. Sušenie trvá najmenej tri mesiace. Hroznový mušt musí obsahovať najmenej 350 gramov cukru na liter. Maximálny výnos sa stanovuje na 40 litrov vína na každých 100 kg zhrozienkovateného hrozna. Hrozno zreje v sudoch z dubového alebo čerešňového dreva, pričom celkový čas kontaktu hrozna s drevom nemôže byť kratší ako šesť mesiacov. Výrobný proces v prípade potreby zahŕňa aj otáčanie hrozna počas kvasenia. Proces dozrievania vo fľašiach nesmie byť kratší ako tri mesiace.

Pestovateľské postupy

Hustota novej výsadby viniča musí dosahovať najmenej 3 000 krov na hektár.

Pri ročnom reze sa majú využívať rezy typu Guyot, kordón, Gobelet alebo rez na čapíky.

Na vedenia viniča sa používajú špaliere a kolíky.

b) Maximálne výnosy

Hlavné biele odrody viniča pre vína Castes, Barrica a Espumoso

13 000 kg hrozna na hektár

Hlavné biele odrody viniča pre vína Castes, Barrica a Espumoso

93,6 hektolitrov na hektár

Hlavné biele odrody viniča pre vína Tostado

13 000 kg hrozna na hektár

Hlavné biele odrody viniča pre vína Tostado

52 hektolitrov na hektár

Hlavné modré odrody viniča pre vína Tostado

12 000 kg hrozna na hektár

Hlavné modré odrody viniča pre vína Tostado

48 hektolitrov na hektár

Hlavné biele a modré odrody viniča pre vína iné ako vyššie uvedené

19 000 kg hrozna na hektár

Hlavné biele a modré odrody viniča pre vína iné ako vyššie uvedené

140,6 hektolitrov na hektár

Doplnkové odrody

19 000 kg hrozna na hektár

Doplnkové odrody

140,6 hektolitrov na hektár

6. Vymedzená zemepisná oblasť

Výrobná oblasť vín s označením pôvodu Ribeiro zahŕňa oblasti v týchto obciach a lokalitách: obce Ribadavia, Arnoia, Castrelo de Miño, Carballeda de Avia, Leiro, Cenlle, Beade, Punxín a Cortegada; farnosti Banga,Cabanelas a O Barón, obec O Carballiño, farnosti Pazos de Arenteiro, Albarellos, Laxas, Cameixa a Moldes v obci Boborás, lokality Santa Cruz de Arrabaldo a Untes v obci Ourense; lokality Puga, A Eirexa de Puga, O Olivar, dedinu Feá y Celeirón a farnosť Alongos v obci Toén; a dedinu A Touza v obci San Amaro.

Všetky tieto obce sa nachádzajú v provincii Ourense v autonómnej oblasti Galícia.

7. Hlavné muštové odrody

FERRÓN

ALBARIÑO

MENCÍA

BRANCELLAO

CAÍÑO BLANCO

CAÍÑO BRAVO

TREIXADURA

CAÍÑO TINTO

SOUSÓN

TORRONTÉS

GODELLO

LADO

LOUREIRA – OUREIRO BLANCO

CAÍÑO LONGO

8. Opis súvislostí

Víno

Okres sa nachádza na území klimatických zmien oblasti Galícia, ktoré vznikli kombináciou ochrany okolitých pohorí a blízkosti k Atlantickému oceánu. Podnebie má mierny a stredomorský charakter s vplyvom oceánskeho podnebia, ktoré zmierňujú pohoria rozprestierajúce sa na západ od okresu. Hory chránia oblasť pred búrkami, ktoré smerujú od mora do vnútrozemia. Pozoruhodné vlastnosti tejto oblasti zahŕňajú výrazné rozdiely medzi dennými a nočnými teplotami; nižší úhrn zrážok po opelení; neobhospodarované pôdy, ktoré sú väčšinou žulové a s nízkou mierou obrábateľnosti; a strmý horský terén.

Oblasť sa pohybuje na hranici vhodnosti na vinohradnícke účely. Plody nedozrievajú ľahko, avšak požadovanú alkoholovú zrelosť dosahujú v rovnakom čase ako fenolickú zrelosť. Týmto spôsobom si hrozno udržuje vyváženú čerstvosť prostredníctvom prírodnej kyslosti s kyselinou vínnou, ktorá prevažuje nad kyselinou jablčnou. Mierne kontinentálny charakter oblasti spolu s prevládajúcim prúdením vzduchu spôsobujú výrazné rozdiely medzi dennými a nočnými teplotami. Tieto okolnosti pomáhajú pomalému dozrievaniu hrozna, čím sa zvyšuje jeho prirodzená sviežosť a vôňa.

Výrobcovia využili výhody kopcovitého terénu oblasti a vinice zriadili na tých najlepšie orientovaných miestach. V mnohých prípadoch vybudovali terasy, aby pomohli pestovaniu viniča a väčšmi prehĺbili pôdu, čím vznikla krajina, v ktorej je ľudský zásah veľmi zrejmý. Týmto spôsobom výrobcovia zabezpečili, že rastliny budú mať dostatok slnečného žiarenia, a tak môžu vytvárať cukry potrebné na výrobu vína s dobrým obsahom alkoholu. Ako už bolo uvedené, ide o oblasť, ktorej vhodnosť na vinohradnícke účely je hraničná.

Ďalší zásadný aspekt prepojenia týchto vín s oblasťou sa týka dostupných odrôd viniča. Väčšinu z nich predstavujú odrody, ktoré sa v oblasti tradične pestujú, no zriedka sa vyskytujú v ostatných vinohradníckych regiónoch. Najväčšmi medzi nimi prevláda odroda Treixadura, ktorá je v tejto zemepisnej oblasti najtypickejšia a najrozšírenejšia. Tieto odrody sa úplne prispôsobili prostrediu, pričom sa vyvinuli procesom selekcie výrobcov v priebehu rokov. V podmienkach oblasti sa z týchto odrôd, najmä z odrody Treixadura, vyrábajú vysoko aromatické a ovocné vína s kvetinovými tónmi. Obsah alkoholu vyrovnáva kyslosť, výsledkom čoho sú čerstvé a vyvážené vína.

Akostné šumivé vína

Akostné šumivé vína s označením pôvodu Ribeiro sa vyrábajú prostredníctvom tradičného postupu. Ich vlastnosti úzko súvisia so špecifickými podmienkami prostredia a s použitými odrodami viniča.

Prostredie sa vyznačuje miernym podnebím stredomorského charakteru s oceánskymi vplyvmi. Medzi dennými a nočnými teplotami sú výrazné rozdiely, pričom v oblasti spadne nižší úhrn zrážok po opelení. Pôdy dosahujú nízku mieru obrábateľnosti a sú ohraničené hornatým terénom. Ide o oblasť, v ktorej sa vinohradníctvo rozvíjalo v obmedzených podmienkach a hrozno nedozrieva ľahko. Vzhľadom na tieto podmienky vinohradníci využívajú kopcovitý terén tak, že vinice vysadili na miesta s najlepším vystavením slnečnému svitu. Rozdiely medzi dennými a nočnými teplotami spôsobujú, že plody dozrievajú pomaly. Tieto podmienky zosilňujú prirodzenú sviežosť a vôňu týchto šumivých vín.

Všetky použité odrody viniča sú pôvodné a prispôsobili sa osobitným podmienkam prostredia tejto oblasti. Tieto odrody sa vyvinuli procesom selekcie výrobcov v priebehu rokov. Prevláda medzi nimi odroda Treixadura, ktorá je najrozšírenejšia. Odrody Loureiro a Albariño sú však tiež veľmi vhodné na výrobu týchto vín. Pôdne a klimatické podmienky tejto oblasti zapríčiňujú, že tieto odrody sa môžu zberať skoro, len čo nastane správna rovnováha cukru a kyslosti. Hrozno sa následne zberá, keď dosahuje mierny obsah cukru a primeranú úroveň kyslosti. Vďaka tomu sa môžu vyrábať vyvážené základné vína, ktoré nie sú nadmerne alkoholické, ale vyznačujú sa vysokou mierou aromatickosti. V iných vinohradníckych oblastiach, ktoré sa nachádzajú v blízkosti, by posúvanie dátumu zberu s cieľom zmierniť obsah alkoholu základného vína viedlo k zvýšeniu kyslosti, k čomu však v tejto oblasti nedochádza. Hlavnú príčinu by predstavovala nadmerná hladina kyseliny jablčnej, ktorá by znížila kvalitu vyrobeného vína.

Tieto odrody predstavujú veľmi hodnotné genetické dedičstvo. Rôzne druhy vína z tejto oblasti vďačia týmto odrodám za jedinečnú kvalitu, a to najmä šumivé vína, ktoré sú vysoko aromatické a ovocné.

Víno zo zhrozienkovateného hrozna („Tostados“)

Víno Tostado del Ribeiro sa vyrába zo zhrozienkovateného hrozna K osobitným vlastnostiam tohto vína prispeli suroviny použité pri výrobe tohto vína, prírodné podmienky prostredia a osobitný výrobný postup, ktorý je výsledkom odborných znalostí miestnych výrobcov.

Suroviny pozostávajú z odrôd viniča, ktoré sú v tejto oblasti pôvodné a prispôsobili sa osobitným podmienkam prostredia. Prevláda medzi nimi odroda Treixadura, ktorá je najrozšírenejšia a najcharakteristickejšia.

Prostredie sa vyznačuje miernym podnebím stredomorského charakteru s oceánskymi vplyvmi. Rozdiely medzi dennými a nočnými teplotami sa výrazne líšia, pričom v oblasti spadne nižší úhrn zrážok po opelení. Neobhospodarované pôdy dosahujú nízku mieru obrábateľnosti a sú ohraničené hornatým terénom Vinič rastie na miestach, ktoré sú najviac vystavené slnečnému svitu, aby správne dozrieval.

Oblasť, kde vinič nedozrieva ľahko, sa pohybuje na hranici vhodnosti na vinohradnícke účely. Dozrievanie viniča je možné iba preto, že použité odrody viniča sa prispôsobili a boli vypestované na vhodne orientovaných pozemkoch. Vďaka týmto vlastnostiam je toto víno špeciálne. Ide o sladké víno z oblasti, ktorej prirodzené podmienky by za normálnych okolností neumožňovali jeho výrobu.

Výroba je možná vďaka výrobným postupom, ktoré časom vyvinuli miestni výrobcovia. Po zbere výrobcovia podrobia strapce hrozna komplexnému procesu dozrievania na zakrytých miestach s prirodzenou ventiláciou. Odroda Treixadura je obzvlášť vhodná na hrozienkovatenie, pretože jej šupka je hrubšia a odolnejšia ako šupka ostatných odrôd. Vďaka týmto vlastnostiam odroda lepšie znáša proces prirodzeného hrozienkovatenia.

Navyše, podnebie tohto okresu sa vyznačuje suchšími jeseňami, než by sa dalo očakávať vzhľadom na jeho blízkosť k Atlantickému oceánu. Spôsobuje to ochranná bariéra, ktorú vytvárajú pohoria ohraničujúce oblasť zo západu. Tieto podmienky pomáhajú procesu hrozienkovatenia. Hrozno nie je vystavené nadmerne vysokej vlhkosti vzduchu, ktorá by spomalila proces prirodzenej dehydratácie a zvýšila by riziko kryptogamných chorôb. Okrem toho zvyknú byť jesenné teploty mierne, čo napomáha procesu sušenia. Oblasti nachádzajúce sa viac vo vnútrozemí sa môžu vyznačovať nižšou vlhkosťou okolia. Nevýhodou je však to, že nízke teploty by sťažili prirodzené sušenie.

Výsledkom tohto procesu je sladké a vyvážené víno s celkovým obsahom cukru vyšším ako 120 gramov na liter, čo je veľmi príznačné pre vinohradnícku kultúru tejto oblasti. Výrobok sa predáva veľmi draho, je nákladný na výrobu a má vynikajúcu povesť.

9. Ďalšie základné podmienky

Právny rámec:

Vnútroštátne právne predpisy

Druh ďalšej podmienky:

Fľašovanie vo vymedzenej zemepisnej oblasti

Opis podmienky

Preprava a plnenie do fliaš mimo výrobnej oblasti predstavuje riziko pre kvalitu vína, ktoré môže súvisieť s oxidačno-redukčným javom, rozdielmi v teplotách a s inými javmi. Toto riziko sa zvyšuje s rastúcou vzdialenosťou od vymedzenej oblasti. Plnenie do fliaš v oblasti pôvodu umožňuje zachovanie charakteristických vlastností a kvality výrobku. Tieto faktory v kombinácii so skúsenosťami a bohatými znalosťami osobitných vlastností vín, ktoré vinárske podniky s označením pôvodu „Ribeiro“ získali v priebehu rokov, vyžadujú plnenie do fliaš v oblasti pôvodu. Zachovajú sa tým všetky fyzikálne, chemické a organoleptické vlastnosti týchto vín.

Právny rámec:

Vnútroštátne právne predpisy

Druh ďalšej podmienky:

Ďalšie podmienky súvisiace s označovaním

Opis podmienky

Etikety na fľašiach musia zahŕňať logo a názov označenia pôvodu.

V prípade vín s označením pôvodu „Ribeiro“, ktoré sa vyrábajú z hlavných odrôd, sa na etiketách, balení a reklamných materiáloch povoľuje uvádzať podľa potreby tieto výrazy: „Castes“, „Barrica“, „Espumoso“ a „Tostado“.

V prípade vín, ktoré sa neklasifikujú ako „Castes“, „Barrica“, „Espumoso“ alebo „Tostado“, sa na etikete nesmú uvádzať výrazy „caste“ a „autóctonas“, ako ani názov žiadnej z hlavných odrôd. Nedovoľuje sa používať ani žiaden iný výraz, ktorý by mohol pomýliť spotrebiteľa, pokiaľ ide o vlastnosti vína, predovšetkým výrazy, ktoré by mohli viesť k zámene výrobku s vínami kategórií Ribeiro Castes, Ribeiro Barrica, Ribeiro Espumoso a Ribeiro Tostado.

Na etikete vín kategórie Castes a Barrica sa musí uviesť rok zberu.

Balenie by malo obsahovať očíslované označenia kvality alebo prednú a zadnú etiketu, ktoré vydáva regulačná rada. Tieto označenia musia byť prítomné v príslušnom vinárskom podniku.

Odkaz na špecifikáciu výrobku

https://mediorural.xunta.gal/fileadmin/arquivos/alimentacion/produtos_calidade/2019/DOP_RIBEIRO_Pliego_Condiciones_octubre_2019_definitivo-C.pdf

(1) Ú. v. EÚ L 347, 20.12.2013, s. 671.